KIRJALLINEN KYSYMYS E-3167/02 esittäjä(t): Daniela Raschhofer (NI) komissiolle. Maataloustuotteiden vientitukiin liittyvät petokset.



Virallinen lehti nro 051 E , 26/02/2004 s. 0009 - 0010



KIRJALLINEN KYSYMYS E-3167/02 esittäjä(t): Daniela Raschhofer (NI) komissiolle (6. marraskuuta 2002) Aihe: Maataloustuotteiden vientitukiin liittyvät petokset Frankfurter Allgemeine -lehden 14. lokakuuta 2002 ilmestyneestä numerosta käy ilmi, että EU:n Kroatialle ja entiselle Jugoslavialle myöntämiä tullietuuksia käytettiin mahdollisesti laajamittaisesti väärin maataloustuotteiden laittomaan vientiin. Kreikan viranomaiset ovat havainneet, että Kroatiasta tulleissa lähetyksissä on ollut yli kolmasosa Karibialta peräisin olevaa ruokosokeria. 1. Miten kauan komissio on tiennyt näistä epäkohdista? 2. Mistä muista maataloustuotteista sokerin lisäksi on ollut kyse? 3. Miten suuriksi voidaan arvioida summat, jotka EU on menettänyt karusellipetosten takia? 4. Komission jäsen Pattenin kanssa työskentelevän virkamiehen mukaan kyse voisi olla myös absurdien sääntöjen mukaisesti tapahtuvan normaalin taloudellisen toiminnan vaikutuksista. Aikooko komissio näiden tietojen pohjalta tarkistaa Balkanin maiden kanssa tehtyjä sopimuksia? Christopher Pattenin komission puolesta antama vastaus (13. joulukuuta 2002) Komissio julkaisi vuoden 2002 kesäkuun lopussa virallisessa lehdessä ilmoituksen tuojille ja siten tiedotti yhteisön toimijoille, että oli perusteltu syy epäillä, ettei etuuskohtelukauppaa koskevia menettelyjä sovellettu asianmukaisesti sokeriin, jonka ilmoitettiin tuonnin yhteydessä olevan peräisin Länsi-Balkanin maista. Ilmoituksessa kehotetaan tuojia ryhtymään varmuustoimenpiteisiin ja tiedotetaan edunsaajamaiden viejille, että kyseisiä kauppavirtoja tutkitaan, samalla kun suojellaan yhteisön taloudellisia etuja. Komissio suorittaa myös tarkastuskäyntejä kyseisiin maihin arvioidakseen tilannetta. Päätös julkaista ilmoitus tuojille tehtiin, koska sokerin tuonti alueelta kasvoi huomattavasti vuonna 2001 ja vuoden 2002 alkupuoliskon aikana samalla, kun sokerin vienti yhteisöstä tuolle alueelle kasvoi. Kyse ei ole muista tuotteista kuin sokerista. Arvio yhteisön talousarvioon saamatta jääneistä määristä riippuu petosta koskevasta näytöstä, joka tähän mennessä on rajallista. Kreikan viranomaiset ovat havainneet yksittäisiä etuuskohtelualkuperään liittyviä petostapauksia, jotka koskevat pieniä sokerimääriä, mikä on johtanut vastaavien tullimaksujen perimiseen. Yhteisön sokerikaupalla Länsi-Balkanin maiden kanssa on taloudelliset perusteet. Yhteisön markkinahinnat ovat sokerin osalta korkeampia kuin vastaavat sokerinhinnat Länsi-Balkanin alueella, mikä innostaa alueen toimijoita viemään sokeria yhteisöön. Samanaikaisesti yhteisön sokeria voidaan vientituen vuoksi myydä kilpailukykyiseen hintaan Länsi-Balkanin markkinoilla. Vientituen määrä on nykyisin arviolta 450 euroa tonnia kohti. Tämä johtaa lailliseen kaksisuuntaiseen kauppaan. Neuvoston päätös yksipuolisesti vapauttaa kauppa Länsi-Balkanin maiden kanssa ja myöhemmin sisällyttää tämä sitoumus vakautus- ja assosiaatiosopimusten kautta pitkäaikaisiin sopimusperusteisiin suhteisiin on osoittautunut elintärkeäksi Länsi-Balkanin alueen taloudelliselle toipumiselle ja poliittiselle vakautumiselle. Unionin poliittisten ja taloudellisten etujen mukaista on säilyttää suhteissa näihin maihin vakaa ja uskottava suunta samalla, kun noudatetaan yhteisön ja sen jäsenvaltioiden sopimusperusteisia sitoumuksia, jotka ovat unionin Kaakkois-Euroopan politiikan kulmakivi.